Seun vas oor diefstal uit karre by BFN-kerkVan die selfone wat opgespoor is Foto aan Maroela Media verskaf deur die SAPD ŉ 11-jarige seun verskyn Woensdag in die landdroshof in Bloemfontein nadat hy glo selfone uit motors by ŉ kerk gesteel het. “Die kind sal saam met ŉ 48-jarige man van Nigerië in die hof verskyn wat na bewering ŉ duur selfoon by die kind gekoop het,” het sers. Thabo Litabe, woordvoerder van die polisie in die Vrystaat, in ŉ verklaring gesê. Die duur selfoon, wat nog nie opgespoor is nie, is op 22 Junie 2014 uit ŉ polisiebeampte se motor gesteel terwyl hy die diens by St Patrick in Bochabela bygewoon het. “Die majoor, wat by die provinsiale kantoor in Bloemfontein gestasioneer is, het die volgende Sondag buite in sy motor bly sit waar hy ander voertuie in die kerk se parkeerarea kon dophou,” het Litabe bygevoeg. “Omstreeks 10:00 op 29 Junie, het die polisiebeampte gesien hoe ŉ jong seun probeer om ŉ aantal motors oop te maak. Hy het hom genader en die seun het hom na ŉ huis geneem waar hulle drie selfone en ŉ DStv-masjien opgespoor het. Die seun het hom ook na ŉ plaaslike winkel geneem waar nog ŉ DStv-masjien opgespoor is.” Die man van Nigerië is Maandagoggend by sy selfoonwinkel in hegtenis geneem en word aangekla van die diefstal van ŉ selfoon. Die minderjarige is intussen in sy ouers se sorg vrygelaat. Litabe sê ŉ aantal klagtes is by die Mangaung-polisiestasie gelê oor diefstal uit voertuie by kerke in die omgewing. “Mense en hul besittings is nie meer veilig nie,” het hy gesê. “Nie eers by plekke wat heilig beskou word nie.” Hy versoek mense om altyd bedag te wees en seker te maak hul voertuie is gesluit en waardevolle items is nie sigbaar nie. Persone wie se selfone by kerke in Bochabela, Phahameng, Batho en Sports gesteel is, word versoek om lt.kol. Gheshiwe Mananzi by Mangaung-polisiestasie by 082 526 2855 te skakel om te bepaal of van die selfone of DStv-spelers aan hulle behoort.